Amamio

Amamio Arabako herri hustu bat da. 1025. urteko Donemiliagako goldean aipatzen da: Hamamio. Herria Araia ondoan egon zen, Asparrenan.

Baseliza erromaniko bat zutik iraun du gaur arte, San Joan Amamioko ermita erromanikoa, Araiatik hurbil dagoena.

 Amamioko San Joan ermita 

Gaur egun, Amamioko San Joan ermita da herrixkatik geratzen den aztarna bakarra.

Ermita Araia herritik hurbil dago, Araiako Amamio kalearen amaieran dagoen bide zidorrari jarraiki, Albeizerako norabidean, bostehun bat metro ibili behar, eta gero, ezkerretara bideak gora egiten du lurrean hondeatutako eskailera batzuk lagun. 

Ermita, lehen Amamioko baseliza, Araia eta Albeiz herrien arteko mendi-hegal baten gainean kokaturik dago, eta XIV. mende aldera bertan behera utzia izan arren, zutik dirau. San Joan Bataiatzailearen adbokazioa du, eta Arabako landa-erromanikoaren adibide bikaina da. XII. mendean eraikia, eraikuntza txikia da, oinplano angeluzuzena du eta kalitate handiko harlanduz eginda dago. Nabe bakarra eta estalkian kanoi-ganga ditu, eta burualde laua, bao txaranbeldua duena. Baoak kanpoaldean molduradun erdi-puntuko arkua du, garaian ohikoak ziren xake-itxurako motiboz apaindua. Alde banatan koloma bat du, eta kapiteletan bi lehoi eta arrano baten irudiak ageri dira. Tenplu hau Euskal Herriko erromanikoaren adibiderik onenetarikoa da.

 Erreferentziak 

 Kanpo estekak 

Kategoria:Arabako herri hustuak
Kategoria:Euskal Herriko erorkiak
Kategoria:Donemiliagako goldean aipatuak
Kategoria:Asparrena